בשביל ד"ר מאיה פורמן, תיק הרצח של תאיר ראדה היה עוד תיק רצח, אחד מני רבים שעברו תחת ידה. בחוות הדעת שכתבה כמומחית פרטית ברפואה משפטית לטובת רומן זדורוב, קבעה פורמן שאחד החתכים בגופתה של ראדה נגרם מסכין משוננת, בניגוד להודאה של זדורוב עצמו. בחקירתו הודה שרצח את ראדה בסכין יפנית (שלא נמצאה) שהיתה ברשותו לצורכי עבודות השיפוצים בבית הספר, הודאה שממנה חזר בו ושעל בסיסה הורשע. חוות דעתה של פורמן הביאה את בית המשפט העליון לפתוח מחדש את המשפט ולדון במשמעותה הדרמטית.